Зундуйн Эрдэнэбилэг

Зундуйн Эрдэнэбилэг (1940-1991) - Монголын анхны мэргэжлийн төгөлдөр хуурч. 

 Намтар 
Улаанбаатарын урлагийн ганц сургуулийн төгөлдөр хуурын ангид сурсан. 1958 онд Шанхайн Хөгжмийн Консерваторын дэргэдэх Хөгжмийн дунд сургуулийн төгөлдөр хуурын ангид суралцсан.  Эрдэнэбилэг Шанхайгаас ирээд дүү Хангалыгаа төгөлдөр хууртай уяж орхисон байна. 

З.Эрдэнэбилэг удалгүй Дуурь бүжгийн театрт концертмейстрээр ажиллаж эхэлжээ. Аль гайгүй гэсэн дуучдын ард төгөлдөр хуур тоглож, Монголын урлагийн хэсэгт багтан гадаадын орнуудаар аялаж эхлэв.

Гадаадын хөгжмийн зохиолчдын төгөлдөр хуурын том том (концерт) бүтээлүүдийг Эрдэнэбилэг гэртээ л тоглож, гарынхаа чилээг гаргадаг байжээ. Түүнийг нь сонссоор Хангал дүү нь удалгүй төгөлдөр хуурын прилюди, аяз зохиож эхэлсэн гэдэг. Монголын Радиогийн студид бичүүлсэн олон арван дуучдын 100 гаруй дууны ард Эрдэнэбилэг төгөлдөр хуураа тоглосныг Алтан Фондын тэмдэглэгээнээс нь харж болно.

 Д.Батсүрэн-Ш.Цогт "Намрын орой"  Г.Хайдав дуулж, З.Эрдэнэбилэг төгөлдөр хуураар хөгжимдөнө. (1964-12-21)
 С.Цоодол-Ж.Бадраа  "Тунгалаг төржээ"  ДБТ-ын дуучин УГЖ Д.Банди дуулж, З.Эрдэнэбилэг төгөлдөр хуураар хөгжимдөнө. (1965-3-25).
 Готов-Ж.Бадраа  "Хөвсгөл нутаг"  УГЖ Д.Баадайжав дуулж, З.Эрдэнэбилэг төгөлдөр хуураар хөгжимдөнө. (1967-10-20)
 М.Норсонжав-Д.Содномдорж  "Тэнгэрт хөөрсөн бөмбөлөг"  Дуучин Жавзмаа дуулж, З.Эрдэнэбилэг төгөлдөр хуураар хөгжимдөнө. (1967-9-23)
 С.Гончигсумлаа    "Цэнхэрлэн харагдах"  УГЖ Ц.Дашдулам шанзаар гоцолж, З.Эрдэнэбилэг төгөлдөр хуураар хөгжимдөнө. (1967-12-26)
 З.Хангал    "Хийлд зориулсан прелюдия №1" Хөгжимчин Л.Аюуш хийлээр гоцолж, З.Эрдэнэбилэг төгөлдөр хуураар хөгжимдөнө. (1970-02-16)

Эрдэнэбилэг бол Монголын анхны мэргэжлийн төгөлдөр хуурч хоёр хүний нэг. Өнөөх нь Гончигсумлаагийн Эрдэнэчимэг гавьяат. Хоёул хөгжмийн гэр бүлд төрж өссөн авьяастнууд. Нэг үеийнхэн тэднийг төгөлдөр хуурын хоёр "Эрдэнэ" гэж эрхэмлэдэг байв. Дуурь бүжгийн театрын тайзнаа дөч тавиад онуудынх шиг найраг баянхуур хөгжим татаж зогсох нь зарим тохиолдолд жул харагдах, нэг тиймэрхүү сонсогдох болсноор 60-аад оны сонгодог театрт төгөлдөр хуур яах аргагүй тун хэрэгтэй хөгжим болоод байв.

Эрүүл мэндийн байдлаас болж тэр сургуульдаа суралцаж чадахгүй болсон ч Хөгжим бүжгийн сургуульд 1974 оноос арав шахам жил ерөнхий төгөлдөр хуурын багш, концертмейстрээр ажиллаж, ирээдүйн уран бүтээлч залуусын хөгжмийн ертөнцийг хөгжүүлэхэд хувь нэмрээ оруулсаар байжээ. Биеийн байдлаас болж сүүлдээ багшлах аргагүй болсон юм. Авьяаслаг хөгжимчин З.Эрдэнэбилэг гэрээс эмнэлэг, эмнэлгээс гэр рүүгээ гэсэн дасал болсон замаа уйгагүй туулж, өвчинтэйгээ эвлэрэхгүй тэмцсээр 1991 онд ээж, дүү нарынхаа хайрын дулаан илчит асаргаан дор, хорвоог орхин одсон.

Ангилал:Монголын төгөлдөр хуурч
Ангилал:Монголчууд
Ангилал:1940 онд төрсөн
Ангилал:1991 онд өнгөрсөн